***Ενότητα 11 (ζ, 139-259)***

 *(σελ. 73-78)*

***(Οδηγίες μελέτης)***

1. Μελετήστε το κείμενο στις σελίδες 73-77, στιχ. 311-420. Γράψτε μια περίληψη 8-10 σειρών, που να αποδίδει τα βασικά σημεία της ενότητας.
2. Η Ναυσικά, η ηρωίδα της ενότητας αυτής και της ραψωδίας ζ γενικά, είναι από τις πιο γοητευτικές γυναικείες μορφές της Οδύσσειας. Δικαιολογήστε την άποψη αυτή με στοιχεία από την ενότητα, που αποδεικνύουν ότι πρόκειται για μια από τις γυναικείες μορφές-πρότυπα του έπους.
3. Επισημάνετε τις παρεμβάσεις της Αθηνάς για να βοηθήσει τον Οδυσσέα σε αυτή την ενότητα και πείτε ποια μορφή επέμβασης των θεών στα ανθρώπινα έχουν (θεϊκή μεταμόρφωση, θεϊκή επιφάνεια ή αθέατη θεϊκή βοήθεια;). Στην απάντησή σας μπορείτε να συμπεριλάβετε και στοιχεία από την περιληπτική απόδοση της ραψωδίας ζ στη σελίδα 73.
4. Εντοπίστε τα διλήμματα του Οδυσσέα στην ενότητα και τους τρόπους με τους οποίους τα αντιμετωπίζει. Τι αποδεικνύει αυτή η αντιμετώπιση κάθε φορά για τον ήρωα;
5. Εντοπίστε την ικεσία στην ενότητα και περιγράψτε το τυπικό της. Θα σας βοηθήσει η σημείωση 4 στη σελίδα 74. Σχολιάστε επίσης σύντομα τη σημασία του θεσμού της ικεσίας για την αρχαία ελληνική κοινωνία, λαμβάνοντας υπόψη πως επρόκειτο για θεσμό ιερό. Πού αποδίδετε αυτή τη σημασία; Ποιον άλλον ιερό θεσμό της ομηρικής κοινωνίας σας θυμίζει η σημασία της;
6. Αναλύστε τις εκτεταμένες ομηρικές παρομοιώσεις των στίχων 163-169 και 198-205 (αναφορικό μέρος, δεικτικό μέρος, κοινός όρος, θέμα, σημασία).
7. Η δομή του λόγου του Οδυσσέα προς τη Ναυσικά (στιχ. 185-224) έχει ως εξής:
* Ικεσία
* Φιλοφρονήσεις και κολακεία, για να την καλοπιάσει
* Έμμεσες αναφορές στη σπουδαιότητά του (ηγέτης μεγάλου στρατού)
* Πρόκληση οίκτου, συμπόνιας και συμπάθειας με αναφορά στα βάσανά του
* Παράκληση και διατύπωση αιτημάτων με ευγενικό τρόπο (ρούχα και καθοδήγηση στην πόλη)
* Ευχές.

Ποια είναι η αντίστοιχη δομή του λόγου της Ναυσικάς προς τον Οδυσσέα (στιχ. 229-241);

1. Ποιους τρόπους πειθούς χρησιμοποιεί ο Οδυσσέας, προκειμένου να εξασφαλίσει την εύνοια της Ναυσικάς; Είναι περισσότερο λογικοί ή συναισθηματικοί αυτοί;
2. Εντοπίστε βασικά πολιτιστικά στοιχεία της ενότητας (στοιχεία που «μιλούν» για τον τρόπο ζωής των ανθρώπων της ομηρικής κοινωνίας).
3. Εντοπίστε βασικά ιδεολογικά στοιχεία της ενότητας (ιδέες, αντιλήψεις και κοσμοθεωρία των ομηρικών ανθρώπων).
4. Ποια στοιχεία-πληροφορίες μας δίνει η ενότητα αυτή για τη θέση της γυναίκας στην ομηρική κοινωνία;
5. Οι Φαίακες, ο λαός της Ναυσικάς, είναι πολιτισμένος λαός, σε αντίθεση με άλλους λαούς που συνάντησε ο Οδυσσέας στο ταξίδι του, όπως π.χ. τους Κύκλωπες. Ποια στοιχεία της ενότητας το αποδεικνύουν; Στην απάντησή σας μπορείτε να συμπεριλάβετε και στοιχεία από την περιληπτική απόδοση της ραψωδίας ζ στη σελίδα 73.
6. Συχνό στοιχείο που απαντάται στα παραμύθια είναι η βασιλοπούλα που σώζει τον μισοπεθαμένο ήρωα. Πώς εφαρμόζεται σε αυτή την ενότητα αυτό το παραμυθικό στοιχείο; Υπάρχουν άλλα στοιχεία παραμυθιού στην ενότητα;
7. Η οικονομία του έπους εξυπηρετείται από στοιχεία που βοηθούν την υπόθεση να «προχωρήσει» και να εξελιχτεί. Ποια στοιχεία οικονομίας και προώθησης του μύθου έχουμε σε αυτή την ενότητα;
8. Λύστε τις ασκήσεις του εγγράφου 9 «Φύλλο εργασίας, στιχ. 139-259». Στείλτε τις απαντήσεις σε έγγραφο Word **με το όνομά σας πάνω**. Θα λάβετε ανατροφοδότηση.

***\**** *Στείλτε τις απαντήσεις σε έγγραφο Word* ***με το όνομά σας πάνω****. Θα λάβετε ανατροφοδότηση.*